CELEX: 32014D0217
Language: el
Date: 2014-04-11 00:00:00
Title: Εκτελεστική απόφαση της Επιτροπής, της 11ης Απριλίου 2014, σχετικά με τη χρηματοδοτική συνδρομή της Ένωσης στο πλαίσιο έκτακτων μέτρων για την καταπολέμηση της ευλογιάς των προβάτων στη Βουλγαρία το 2013 και στην Ελλάδα το 2013 και το 2014 [κοινοποιηθείσα υπό τον αριθμό C(2014) 2334]

15.4.2014   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 111/94
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 11ης Απριλίου 2014
         σχετικά με τη χρηματοδοτική συνδρομή της Ένωσης στο πλαίσιο έκτακτων μέτρων για την καταπολέμηση της ευλογιάς των προβάτων στη Βουλγαρία το 2013 και στην Ελλάδα το 2013 και το 2014
         [κοινοποιηθείσα υπό τον αριθμό C(2014) 2334]
         (Τα κείμενα στη βουλγαρική και την ελληνική γλώσσα είναι τα μόνα αυθεντικά)
         (2014/217/ΕΕ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3,
         Εκτιμώντας τα ακόλουθα:
         
                     (1)
                  
                  
                     Η ευλογιά των προβάτων είναι λοιμώδης ιογενής νόσος των αιγοπροβάτων, η οποία μπορεί να έχει σοβαρές επιπτώσεις στην κερδοφορία της προβατοτροφίας και να διαταράξει το εμπόριο εντός της Ένωσης και τις εξαγωγές προς τρίτες χώρες.
                  
               
                     (2)
                  
                  
                     Σε περίπτωση εκδήλωσης της ευλογιάς των προβάτων, υπάρχει κίνδυνος διασποράς του νοσογόνου παράγοντα σε άλλες εκμεταλλεύσεις εκτροφής προβάτων εντός του συγκεκριμένου κράτους μέλους αλλά, επίσης, και σε άλλα κράτη μέλη και τρίτες χώρες μέσω του εμπορίου ζώντων προβάτων ή των προϊόντων τους.
                  
               
                     (3)
                  
                  
                     Η οδηγία 92/119/ΕΟΚ του Συμβουλίου (2) ορίζει μέτρα τα οποία, σε περίπτωση εκδήλωσης εστίας, πρέπει να εφαρμόζονται επειγόντως από τα κράτη μέλη, ώστε να προλαμβάνεται η περαιτέρω διασπορά του ιού και να εκριζώνεται η νόσος.
                  
               
                     (4)
                  
                  
                     Σύμφωνα με το άρθρο 84 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (3), της ανάληψης δαπάνης από τον προϋπολογισμό της Ένωσης προηγείται απόφαση χρηματοδότησης που καθορίζει τα ουσιώδη στοιχεία της ενέργειας που συνεπάγεται δαπάνη και η οποία εκδίδεται από το όργανο ή από τις αρχές τις οποίες έχει εξουσιοδοτήσει το όργανο.
                  
               
                     (5)
                  
                  
                     Η απόφαση 2009/470/ΕΚ ορίζει τις διαδικασίες που διέπουν τη χρηματοδοτική συμμετοχή της Ένωσης για τη λήψη συγκεκριμένων κτηνιατρικών μέτρων, συμπεριλαμβανομένων των έκτακτων μέτρων. Σύμφωνα με το άρθρο 3 της εν λόγω απόφασης, τα κράτη μέλη λαμβάνουν χρηματοδοτική συνδρομή για την κάλυψη του κόστους ορισμένων μέτρων με σκοπό την εκρίζωση της ευλογιάς των προβάτων.
                  
               
                     (6)
                  
                  
                     Στο άρθρο 3 παράγραφος 6 της απόφασης 2009/470/ΕΚ καθορίζονται κανόνες για το ποσοστό των δαπανών των κρατών μελών οι οποίες μπορούν να καλυφθούν από τη χρηματοδοτική συμμετοχή της Ένωσης.
                  
               
                     (7)
                  
                  
                     Η καταβολή χρηματοδοτικής συνδρομής της Ένωσης στο πλαίσιο έκτακτων μέτρων εκρίζωσης της ευλογιάς των προβάτων υπόκειται στους κανόνες που καθορίζονται στον κανονισμό (ΕΚ) αριθ. 349/2005 της Επιτροπής (4).
                  
               
                     (8)
                  
                  
                     Εστίες ευλογιάς των προβάτων εκδηλώθηκαν στη Βουλγαρία το 2013 και στην Ελλάδα το 2013 και το 2014. Η Βουλγαρία και η Ελλάδα έλαβαν μέτρα σύμφωνα με την οδηγία 92/119/ΕΟΚ για την καταπολέμηση των εν λόγω εστιών.
                  
               
                     (9)
                  
                  
                     Οι αρχές της Βουλγαρίας και της Ελλάδας ενημέρωσαν την Επιτροπή και τα άλλα κράτη μέλη, στο πλαίσιο της μόνιμης επιτροπής για την τροφική αλυσίδα και την υγεία των ζώων, για τα μέτρα που εφάρμοσαν σύμφωνα με τη νομοθεσία της Ένωσης σχετικά με την κοινοποίηση και την εκρίζωση της νόσου και τα αποτελέσματά τους.
                  
               
                     (10)
                  
                  
                     Συνεπώς, οι αρχές της Βουλγαρίας και της Ελλάδας έχουν εκπληρώσει τις τεχνικές και διοικητικές υποχρεώσεις τους όσον αφορά τα μέτρα που προβλέπονται στο άρθρο 3 παράγραφος 4 της απόφασης 2009/470/ΕΚ και στο άρθρο 6 του κανονισμού (ΕΚ) αριθ. 349/2005.
                  
               
                     (11)
                  
                  
                     Σε αυτό το στάδιο, το ακριβές ποσό της χρηματοδοτικής συνδρομής της Ένωσης δεν μπορεί να προσδιοριστεί. Με βάση τις πιο πρόσφατες πληροφορίες που απεστάλησαν από τα οικεία κράτη μέλη, το κόστος αποζημίωσης και επιχειρησιακών δαπανών εκτιμάται σε 79 186,33 ευρώ και 1 484 304,16 ευρώ, αντίστοιχα, για τη Βουλγαρία και την Ελλάδα.
                  
               
                     (12)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Χρηματοδοτική συνδρομή της Ένωσης στη Βουλγαρία και την Ελλάδα
            
               1.   Η Ένωση χορηγεί χρηματοδοτική συνδρομή 40 000,00 ευρώ κατ' ανώτατο όριο στη Βουλγαρία για τις δαπάνες που πραγματοποίησε το εν λόγω κράτος μέλος στο πλαίσιο της λήψης μέτρων για την καταπολέμηση της ευλογιάς των προβάτων το 2013, σύμφωνα με το άρθρο 3 παράγραφοι 2 και 6 της απόφασης 2009/470/ΕΚ.
            
            
               2.   Η Ένωση χορηγεί χρηματοδοτική συνδρομή 700 000,00 ευρώ κατ' ανώτατο όριο στην Ελλάδα για τις δαπάνες που πραγματοποίησε το εν λόγω κράτος μέλος στο πλαίσιο της λήψης μέτρων για την καταπολέμηση της ευλογιάς των προβάτων το 2013 και το 2014, σύμφωνα με το άρθρο 3 παράγραφοι 2 και 6 της απόφασης 2009/470/ΕΚ.
            
            
               3.   Το ύψος της τελικής χρηματοδοτικής συνδρομής που προβλέπεται στις παραγράφους 1 και 2 καθορίζεται σε μεταγενέστερη απόφαση, η οποία θα εκδοθεί σύμφωνα με τη διαδικασία που προβλέπεται στο άρθρο 40 παράγραφος 2 της απόφασης 2009/470/ΕΚ.
            
         
         
            Άρθρο 2
            Διαδικασίες πληρωμής
            Μια πρώτη δόση ύψους 310 000,00 ευρώ, που θα χρηματοδοτηθεί από τη γραμμή 17 04 04 του δημοσιονομικού προϋπολογισμού της ΕΕ για το 2014, καταβάλλεται στην Ελλάδα στο πλαίσιο της χρηματοδοτικής συνδρομής της Ένωσης που προβλέπεται στο άρθρο 1 παράγραφος 2.
         
         
            Άρθρο 3
            Αποδέκτες
            Η παρούσα απόφαση απευθύνεται στη Δημοκρατία της Βουλγαρίας και στην Ελληνική Δημοκρατία.
         
         
            Βρυξέλλες, 11 Απριλίου 2014.
            
               
                  Για την Επιτροπή
               
               Tonio BORG
               
                  Μέλος της Επιτροπής
               
            
         
         
            (1)  ΕΕ L 155 της 18.6.2009, σ. 30.
         
            (2)  Οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (ΕΕ L 62 της 15.3.1993, σ. 69).
         
            (3)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
         
            (4)  Κανονισμός (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (ΕΕ L 55 της 1.3.2005, σ. 12).